সন্দেহ হওয়ায় বিএসএফের অভিযান, সীমান্ত সংলগ্ন এলাকা থেকে গ্রেফতার ৩ বাংলাদেশি

নদিয়া: ফের অবৈধভাবে প্রবেশ করতে গিয়ে পুলিশের হাতে ধরা পড়ল ৩ বাংলাদেশি অনুপ্রবেশকারী। নদিয়ার রানীনগর ভারত –বাংলাদেশ সীমান্ত সংলগ্ন এলাকার ঘটনা। সন্দেহ হওয়ায় অভিযান চালাতেই বিএসএফের হাতে আটক ৩।

কাঁটাতার পেরিয়ে ভারতে ঢোকার চেষ্টা করতে গিয়ে বিএসএফের হাতে ধরা পড়ল তিন বাংলাদেশি অনুপ্রবেশকারী। পুলিশ ও বিএসএফ সূত্রে জানা গেছে, সোমবার ভোরে মুরুটিয়ার রাণীনগর ভারত–বাংলাদেশ সীমান্ত সংলগ্ন এলাকায় ঘটনাটি ঘটে। এদিন সীমান্তে টহলরত অবস্থায় বিএসএফ জওয়ানদের নজরে আসে কয়েকজন সন্দেহভাজন ব্যক্তি কাঁটাতার পার হয়ে এদেশে প্রবেশের চেষ্টা করছে। সঙ্গে সঙ্গে অভিযান চালিয়ে তিনজনকে আটক করে বিএসএফ। প্রাথমিক জিজ্ঞাসাবাদে জানা যায়, ধৃতরা বাংলাদেশের কুষ্টিয়া জেলার বাসিন্দা। তারা কাঁটাতার কেটে অবৈধভাবে ভারতের মুরুটিয়া সীমান্ত দিয়ে প্রবেশের চেষ্টা করছিল।

আরও পড়ুন: ‘মন্থা’র আতঙ্কে ধানচাষীদের কপালে চিন্তার ভাঁজ, কী বলছেন চাষীরা!

আটক তিনজনকে পরে মুরুটিয়া থানার পুলিশের হাতে তুলে দেওয়া হয়েছে। মঙ্গলবার তাদের তেহট্ট মহকুমা আদালতে তোলা হয়েছে বলে জানা গিয়েছে পুলিশ সূত্রে।